**ข้อบังคับ**

**สมาคมสภาคนพิการทุกประเภทแห่งประเทศไทย**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**หมวด ๑ บททั่วไป**

ข้อ ๑ สมาคมนี้มีชื่อว่า สมาคมสภาคนพิการทุกประเภทแห่งประเทศไทย ใช้อักษรย่อว่า “สพทท” เขียนเป็นอักษรโรมันว่า DISABILITIES THAILAND (DTH)

ข้อ ๒ สำนักงานใหญ่ของสมาคมตั้งอยู่ที่ เลขที่ ๒๕๕ ห้อง ๖-๘ ชั้น ๓ อาคารศูนย์พัฒนาและฝึกอบรม
คนพิการแห่งเอเชียและแปซิฟิก ถนนราชวิถี แขวงทุ่งพญาไท เขตราชเทวี กรุงเทพมหานคร โทรศัพท์ ๐๒-๓๕๔๔๒๖๐ โทรสาร ๐๒-๓๕๔๔๒๖๑ อีเมล์ disabilitiesth@gmail.com เว็บไซต์ www.dth.or.th

ข้อ ๓ เครื่องหมายของ สมาคมมีลักษณะดังนี้ มีตัวอักษร D ตัวอักษร T และตัวอักษร H ในลายตราประจำยามสีเขียว และมีสัญลักษณ์คนพิการทุกประเภทในลายตราประจำยามสีเทาโดยจัดวางประกอบกัน เป็นรูปวงกลม



# ข้อ ๔ วัตถุประสงค์ของสมาคม เพื่อ

 ๔.๑ เสนอแนะ แก้ไขเพิ่มเติม ขับเคลื่อน และติดตามการบังคับใช้ กฎหมาย นโยบาย ยุทธศาสตร์ แผนงาน ตลอดจนพันธกรณีระหว่างประเทศ เพื่อการส่งเสริมและพัฒนาคุณภาพชีวิตคนพิการ รวมทั้งผลักดันให้มีการผนวกรวมประเด็นคนพิการเข้าสู่การพัฒนากระแสหลัก

 ๔.๒ เป็นสภาคนพิการทุกประเภทแห่งประเทศไทย เพื่อเสริมสร้างความเข้มแข็งและการมีธรรมาภิบาลขององค์การคนพิการแต่ละประเภทและองค์กรด้านคนพิการ

 ๔.๓ ส่งเสริมและสนับสนุนการพัฒนาเครือข่ายองค์กรด้านคนพิการ เพื่อให้เกิดการทำงานร่วมกันอย่างเป็นปึกแผ่นและมีเอกภาพระหว่างคนพิการแต่ละประเภท โดยเฉพาะผ่านกลไกสภาคนพิการทุกประเภทประจำจังหวัด

 ๔.๔ ส่งเสริมและสนับสนุนการมีส่วนร่วมขององค์การคนพิการแต่ละประเภทและองค์กรของ
คนพิการในฐานะเป็นหุ้นส่วนกับภาครัฐ ภาคธุรกิจเอกชน และภาคประชาสังคม ให้ได้รับการยอมรับอย่างมีศักดิ์ศรีและเท่าเทียมกัน เพื่อการพัฒนาที่ยั่งยืน

 ๔.๕ เสริมสร้างความเข้าใจและเจตคติเชิงสร้างสรรค์ต่อคนพิการและความพิการ

 ๔.๖ ทำหน้าที่พิทักษ์สิทธิคนพิการ และเป็นผู้ร้องขอหรือฟ้องคดีแทนองค์การคนพิการแต่ละประเภทหรือองค์กรด้านคนพิการเฉพาะในกรณีที่มีผลกระทบต่อคนพิการโดยรวม รวมทั้งส่งเสริมให้สมาชิกให้บริการและความช่วยเหลือต่างๆ แก่คนพิการ

 ๔.๗ ทำหน้าที่เป็นองค์กรประสานงานร่วมขององค์การคนพิการแต่ละประเภท รวมถึงการเข้าร่วมเป็นผู้แทนในคณะกรรมการหรือคณะอนุกรรมการตามที่กฎหมายกำหนดให้ผู้แทนองค์กรคนพิการระดับชาติเป็นกรรมการหรืออนุกรรมการ

๔.๘ ดำเนินกิจการกระจายเสียง กิจการโทรทัศน์ และกิจการสื่อสารอื่น ด้านการส่งเสริมและพัฒนาคุณภาพชีวิตของคนพิการเพื่อประโยชน์สาธารณะโดยไม่แสวงผลกำไร

๔.๙ ส่งเสริมและสนับสนุนการศึกษาวิจัยและงานวิชาการ เพื่อนำไปใช้ในการขับเคลื่อนและติดตามการบังคับใช้กฎหมายและนโยบายด้านคนพิการ

ทั้งนี้ ไม่เกี่ยวข้องกับการเมืองและมีวัตถุประสงค์ไม่ค้ากำไร

### **หมวด ๒ สมาชิก**

ข้อ ๕ สมาชิกของสมาคมมี ๓ ประเภท คือ

 ๕.๑ สมาชิกสามัญ

 ๕.๒ สมาชิกวิสามัญ

 ๕.๓ สมาชิกกิตติมศักดิ์

ข้อ ๖ สมาชิกสามัญ ได้แก่

 ๖.๑ สมาชิกสามัญถาวร ได้แก่ องค์การคนพิการแต่ละประเภทตามมาตรา ๔ แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐

 ๖.๒ สมาชิกสามัญทั่วไป ได้แก่ สภาคนพิการทุกประเภทประจำจังหวัด

 กรณีที่สภาคนพิการทุกประเภทประจำจังหวัดตามวรรคหนึ่งเป็นนิติบุคคล ข้อบังคับขององค์กรดังกล่าว ต้องได้รับการรับรองโดยมติที่ประชุมคณะกรรมการบริหารสมาคม

#### ข้อ ๗ สมาชิกวิสามัญ ได้แก่ องค์กรด้านคนพิการ

 ข้อ ๘ สมาชิกกิตติมศักดิ์ ได้แก่ บุคคลที่ได้ทำประโยชน์ หรืออาจทำคุณประโยชน์ให้แก่คนพิการและสมาคมนี้ ซึ่งสมาคมได้ออกหนังสือเชิญและบุคคลผู้นั้นตอบรับ

 ข้อ ๙ คุณสมบัติพื้นฐานของสมาชิก มีดังนี้

 ๙.๑ สมาชิกสามัญถาวรต้องเป็นองค์การคนพิการแต่ละประเภทตามมาตรา ๔ แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐

 ๙.๒ สมาชิกสามัญทั่วไปให้เป็นไปตามระเบียบที่คณะกรรมการบริหารสมาคมกำหนด และได้รับการรับรองโดยมติที่ประชุมคณะกรรมการบริหารสมาคม

####  ๙.๓ สมาชิกวิสามัญต้องได้รับการรับรองมาตรฐานตามกฎหมายว่าด้วยการส่งเสริมและพัฒนาคุณภาพชีวิตคนพิการ ได้รับการรับรองจากองค์การคนพิการแต่ละประเภทอย่างน้อยหนึ่งองค์การซึ่งต้องเป็นองค์การคนพิการประเภทเดียวกัน และได้รับการรับรองโดยมติที่ประชุมคณะกรรมการบริหารสมาคม

 ข้อ ๑๐ สมาชิกภาพของสมาชิกสามัญและวิสามัญ เริ่มเมื่อสมาคมได้รับใบสมัคร ค่าบำรุง และนายทะเบียนสมาคมได้ตรวจคุณสมบัติตามข้อ ๙ เป็นที่เรียบร้อยแล้ว

 ข้อ ๑๑ สมาชิกภาพของสมาชิกกิตติมศักดิ์ เริ่มตั้งแต่สมาคมได้รับหนังสือตอบรับเชิญเป็นสมาชิกกิตติมศักดิ์

 ข้อ ๑๒ สมาชิกสามัญและวิสามัญต้องเสียค่าธรรมเนียมในการลงทะเบียนองค์การหรือองค์กรละ ๑๐๐ บาท และเสียค่าบำรุงรายปีเป็นจำนวนเงินตามระเบียบที่คณะกรรมการบริหารสมาคมกำหนด โดยความเห็นชอบของที่ประชุมใหญ่สามัญประจำปี

สมาชิกกิตติมศักดิ์ไม่ต้องเสียค่าลงทะเบียนและค่าบำรุง

 ข้อ ๑๓ สิทธิและหน้าที่ของสมาชิกสามัญ

 ๑๓.๑ ประดับเครื่องหมายสมาคม

๑๓.๒ มีสิทธิเข้าใช้สถานที่และบริการของสมาคม

๑๓.๓ มีสิทธิเสนอความคิดเห็นเกี่ยวกับกิจการของสมาคมต่อคณะกรรมการบริหารสมาคม

 ๑๓.๔ มีสิทธิขอตรวจเอกสารที่เกี่ยวกับทะเบียนสมาชิก บัญชีรายรับ – จ่าย ตลอดจน บัญชีทรัพย์สินของสมาคม จากคณะกรรมการบริหารสมาคมในเวลาทำงาน และบอกล่วงหน้าตามสมควร

 ๑๓.๕ มีสิทธิเสนอญัตติต่อที่ประชุมใหญ่ของสมาคม โดยมีสมาชิกสามัญ ๑๐ เสียงรับรอง

 ๑๓.๖ ผู้แทนสมาชิกสามัญมีสิทธิออกเสียงในที่ประชุมใหญ่ได้คนละ ๑ เสียง

 ๑๓.๗ มีสิทธิเข้าชื่อร่วมกันอย่างน้อย ๑ ใน ๓ ของสมาชิกสามัญทั้งหมด โดยทำเป็นหนังสือร้องขอให้คณะกรรมการบริหารสมาคมจัดการประชุมใหญ่วิสามัญได้

 ๑๓.๘ มีหน้าที่ปฏิบัติตามข้อบังคับและระเบียบของสมาคมโดยเคร่งครัด

 ๑๓.๙ มีหน้าที่ให้ความช่วยเหลือและร่วมมือในกิจกรรมต่างๆ ที่สมาคมได้จัดให้มีขึ้น

 ๑๓.๑๐ มีหน้าที่ส่งเสริม เผยแพร่เกียรติคุณ อุดมการณ์ของสมาคมให้สังคมได้รับรู้

๑๓.๑๑ มีสิทธิเข้าร่วมประชุมใหญ่และสมัชชาคนพิการ

 สมาชิกสามัญถาวรอาจใช้สิทธิยับยั้งมติใดๆ ของสมาคม โดยอาศัยเสียงสนับสนุนของสมาชิกสามัญถาวรรวมเป็นจำนวนเกินกึ่งหนึ่งของสมาชิกสามัญถาวรทั้งหมดซึ่งต้องประกอบด้วยองค์การของคนพิการและองค์การของผู้ปกครองอย่างน้อยอย่างละสององค์การ

 ให้สมาชิกสามัญทั่วไปทำหน้าที่เป็นสาขาของสมาคม

 เพื่อประโยชน์ในการบริหารจัดการสมาคมในภูมิภาค ให้สภาคนพิการทุกประเภทประจำจังหวัดจัดตั้งคณะกรรมการบริหารสภาคนพิการทุกประเภทประจำจังหวัดชุดหนึ่ง มีจำนวนอย่างน้อยเจ็ดคนแต่ไม่เกินยี่สิบเอ็ดคน เพื่อให้มีหน้าที่ประสานความร่วมมือระหว่างองค์กรด้านคนพิการกับหน่วยงานของรัฐภายในจังหวัด ทั้งนี้ ให้เป็นไปตามระเบียบที่คณะกรรมการบริหารสมาคมกำหนด โดยความเห็นชอบของที่ประชุมใหญ่สามัญประจำปี

 ข้อ ๑๔ สมาชิกวิสามัญและสมาชิกกิตติมศักดิ์ ย่อมมีสิทธิและหน้าที่เหมือนสมาชิกสามัญยกเว้นในข้อ ๑๓.๔ ถึง ๑๓..๗

ข้อ ๑๕ สมาชิกภาพย่อมสิ้นสุดลงเมื่อ

๑๕.๑ ลาออกโดยมีผลเมื่อนายทะเบียนสมาคมรับใบลาและรายงานต่อคณะกรรมการบริหารสมาคมในการประชุมครั้งถัดไป

๑๕.๒ ขาดคุณสมบัติพื้นฐานตาม ข้อ ๙

##### หมวด ๓ การบริหารกิจการของสมาคม

ข้อ ๑๖ ให้มีคณะกรรมการ

๑๖.๑ คณะกรรมการอำนวยการสมาคมจำนวนไม่น้อยกว่า ๓๐ คน และไม่เกิน ๗๐ คน ประกอบด้วยบุคคลที่ได้รับการเสนอชื่อจากสมาชิกสามัญถาวรองค์การละ ๑๐ คน โดยเป็นผู้แทนคณะกรรมการบริหารขององค์การนั้น จำนวน ๕ คน และผู้ทรงคุณวุฒิอีก ๕ คนซึ่งประกอบด้วยผู้ทรงคุณวุฒิจากส่วนกลาง ๑ คนและผู้ทรงคุณวุฒิจากสี่ภูมิภาคๆ ละ ๑ คน

๑๖.๒ คณะกรรมการบริหารสมาคมทำหน้าที่บริหารกิจการของสมาคมมีจำนวนอย่างน้อย ๑๒ คน แต่ไม่เกิน ๓๐ คน ได้มาจากการเลือกกันเองของกรรมการอำนวยการสมาคม

 ให้กรรมการอำนวยการเลือกตั้งกันเองเป็นนายกสมาคม ๑ คน ให้นายกองค์การคนพิการแต่ละประเภทที่ไม่ได้รับเลือกให้เป็นนายกสมาคมดำรงตำแหน่งอุปนายกสมาคม

 ให้นายกสมาคมแต่งตั้งบุคคลในคณะกรรมการอำนวยการเป็นกรรมการบริหารในตำแหน่ง เลขาธิการสมาคม เหรัญญิกสมาคม นายทะเบียนสมาคม และตำแหน่งอื่น โดยให้มีสัดส่วนใกล้เคียงกันระหว่างประเภทความพิการ สำหรับตำแหน่งนายกสมาคม เลขาธิการสมาคม และเหรัญญิกสมาคม ต้องเป็นผู้แทนจากองค์การคนพิการต่างประเภทกัน

 ให้คณะกรรมการอำนวยการสมาคมและคณะกรรมการบริหารสมาคมต้องได้รับการรับรองจากที่ประชุมใหญ่สามัญประจำปี โดยให้อยู่ในตำแหน่งได้คราวละ ๒ ปีนับแต่วันประชุมใหญ่สามัญประจำปีที่มีการเลือกตั้ง

 คุณสมบัติ ลักษณะต้องห้าม การดำรงตำแหน่ง และการพ้นจากตำแหน่งของกรรมการ ให้เป็นไปตามระเบียบที่คณะกรรมการบริหารสมาคมกำหนด

 ข้อ ๑๗ กรรมการโดยตำแหน่งมีอำนาจหน้าที่ดังต่อไปนี้

 ๑๗.๑ นายกสมาคม มีหน้าที่เป็นประธานคณะกรรมการบริหารสมาคม และเป็นประธานสภาคนพิการทุกประเภทแห่งประเทศไทย และบริหารกิจการของสมาคมให้เป็นไปตามวัตถุประสงค์ นโยบาย ข้อบังคับและระเบียบของสมาคม เป็นประธานในที่ประชุมคณะกรรมการบริหารสมาคม เป็นผู้รักษาระเบียบ การประชุมและดำเนินการประชุมให้เป็นไปตามข้อบังคับ รวมทั้งเป็นผู้แทนสมาคมในการติดต่อประสานงานกับบุคคลภายนอก ทั้งนี้ นายกสมาคมอาจแต่งตั้งเจ้าหน้าที่หรือคณะเจ้าหน้าที่เพื่อช่วยในการดำเนินกิจการของสมาคมก็ได้

 ๑๗.๒ อุปนายกสมาคม มีหน้าที่เป็นรองประธานคณะกรรมการการบริหารสมาคม เป็น รองประธานสภาคนพิการทุกประเภทแห่งประเทศไทย และเป็นผู้ช่วยนายกสมาคมในการบริหารกิจการสมาคม เป็นผู้ปฏิบัติหน้าที่ตามที่นายกสมาคมมอบหมาย รวมทั้งทำหน้าที่แทนนายกสมาคมเมื่อนายกสมาคมไม่อยู่หรือไม่สามารถจะปฏิบัติหน้าที่ได้ โดยการทำหน้าที่แทนนายกสมาคมให้อุปนายกสมาคมตามลำดับตำแหน่งเป็นผู้กระทำการแทน

 ๑๗.๓ เลขาธิการสมาคม มีหน้าที่กำกับดูแลสำนักงานของสมาคมทั้งหมด เป็นหัวหน้าเจ้าหน้าที่ของสมาคมในการปฏิบัติภารกิจของสมาคม และปฏิบัติตามคำสั่งของนายกสมาคม ตลอดจนทำหน้าที่เป็นเลขานุการในการประชุมต่างๆ ของสมาคม

 ๑๗.๔ เหรัญญิกสมาคม มีหน้าที่เกี่ยวกับการเงินทั้งหมดของสมาคม เป็นผู้จัดทำบัญชีรายรับ รายจ่าย บัญชีงบดุลของสมาคมและเก็บเอกสารหลักฐานต่างๆ ของสมาคมไว้เพื่อรับการตรวจสอบ

 ๑๗.๕ นายทะเบียนสมาคม มีหน้าที่จัดทำทะเบียนและประวัติของสมาชิกทั้งหมดของสมาคมให้ถูกต้องเป็นปัจจุบันอยู่เสมอ

 ๑๗.๖ กรรมการตำแหน่งอื่นๆ มีหน้าที่คอยช่วยเหลือกิจการฝ่ายต่างๆ ของสมาคม และ มีหน้าที่ตามแต่นายกสมาคมจะมอบหมาย

 ๑๗.๗ กรรมการอำนวยการ มีหน้าที่สนับสนุนกิจกรรมของสมาคมตามแต่ที่ได้รับมอบหมาย

 ข้อ ๑๘ ให้คณะกรรมการบริหารสมาคมชุดเก่ารักษาการในตำแหน่งเดิมไปพลางก่อนในระหว่างที่ดำเนินการจดทะเบียนเปลี่ยนแปลงกรรมการใหม่ แต่ทั้งนี้ต้องไม่เกิน ๓๐ วันนับแต่วันเลือกตั้ง หากการจดทะเบียนเปลี่ยนแปลงกรรมการยังไม่เสร็จภายใน ๓๐ วัน ให้คณะกรรมการบริหารสมาคมชุดใหม่ สามารถเข้าบริหารกิจการสมาคมได้

 ข้อ ๑๙ อำนาจหน้าที่ของคณะกรรมการ มีดังนี้

 ๑๙.๑ คณะกรรมการอำนวยการสมาคม

 ๑๙.๑.๑ เลือกตั้งนายกสมาคม

 ๑๙.๑.๒ กำหนดนโยบายและแผนการดำเนินงานของสมาคม

 ๑๙.๑.๓ ติดตาม ตรวจสอบการบริหารงานของคณะกรรมการบริหารสมาคม

๑๙.๑.๔ แต่งตั้งคณะกรรมการตรวจสอบ ทำหน้าที่ตรวจสอบการบริหารกิจการของคณะกรรมการบริหารสมาคม ทั้งนี้ คณะกรรมการตรวจสอบต้องประกอบด้วยผู้แทนองค์การคนพิการแต่ละประเภทที่ไม่ได้ดำรงตำแหน่งนายกสมาคม เลขาธิการสมาคม และเหรัญญิกสมาคม

๑๙.๑.๕ ดำเนินการอื่นใดให้เป็นไปตามวัตถุประสงค์หรือข้อบังคับของสมาคม

๑๙.๑.๖ ในการประชุมคณะกรรมการอำนวยการสมาคมจะต้องมีกรรมการอำนวยการสมาคมเข้าร่วมประชุมไม่น้อยกว่าหนึ่งในสามของจำนวนกรรมการอำนวยการสมาคมทั้งหมด กรรมการอำนวยการมีสิทธิส่งผู้แทนซึ่งเป็นคนพิการประเภทเดียวกันเข้าร่วมประชุมได้ โดยมีหนังสือมอบอำนาจแสดงต่อที่ประชุม

 ๑๙.๒ คณะกรรมการบริหารสมาคม

๑๙.๒.๑ บริหารกิจการของสมาคมเพื่อให้เป็นไปตามวัตถุประสงค์ของสมาคม

 ๑๙.๒.๒ ตราระเบียบต่างๆ ทั้งนี้ ระเบียบที่ตราขึ้นจะต้องไม่ขัดต่อข้อบังคับสมาคม

๑๙.๒.๓ จัดการประชุมใหญ่สามัญประจำปี และการประชุมใหญ่วิสามัญตามข้อ ๒๖ รวมทั้งจัดสมัชชาคนพิการ เช่น สมัชชาคนพิการแห่งชาติ สมัชชาคนพิการภูมิภาค และสมัชชาคนพิการจังหวัด

๑๙.๒.๔ แต่งตั้งคณะอนุกรรมการ คณะทำงาน คณะบุคคลที่เรียกชื่อเป็นอย่างอื่น หรือที่ปรึกษา เพื่อพิจารณาหรือปฏิบัติการอย่างหนึ่งอย่างใดตามที่คณะกรรมการบริหารสมาคมมอบหมาย โดยจะแต่งตั้งเป็นการชั่วคราวหรือเท่ากับวาระของคณะกรรมการบริหารสมาคมก็ได้ แต่มีวาระไม่เกินกว่าวาระของคณะกรรมการบริหารสมาคมที่เป็นผู้แต่งตั้ง

๑๙.๒.๕ รับผิดชอบในกิจการทั้งหมดของสมาคม รวมตลอดถึงการเงิน และทรัพย์สิน ของสมาคม

๑๙.๒.๖ จัดทำเอกสารที่เกี่ยวกับการบริหารกิจการสมาคม ตลอดจนทั้งบัญชีการเงิน บัญชีทรัพย์สิน และทะเบียนสมาชิกให้เป็นที่เรียบร้อย สามารถที่จะให้สมาชิกตรวจดูได้เมื่อร้องขอ

 ๑๙.๒.๗ จัดให้มีการจัดทำรายงานการประชุมต่างๆ ของสมาคมเพื่อเก็บไว้เป็นหลักฐาน และส่งให้สมาชิกได้ทราบในเรื่องที่สมาชิกควรจะได้รับทราบ

 ๑๙.๒.๘ จัดการประชุมคณะกรรมการบริหารสมาคมเพื่อปรึกษาหารือในเรื่องการบริหารกิจการสมาคม อย่างน้อย ๒ เดือนต่อครั้ง

๑๙.๒.๘.๑ การประชุมคณะกรรมการบริหารสมาคมให้นายกสมาคมเป็นผู้กำหนด และให้เลขาธิการสมาคมเป็นผู้แจ้งกำหนดการประชุมให้คณะกรรมการบริหารสมาคมทราบ โดยทำเป็นหนังสือ ระบุวัน เวลาและสถานที่ให้ชัดแจ้ง และต้องแจ้งให้คณะกรรมการบริหารสมาคมทราบล่วงหน้าไม่น้อยกว่า ๗ วัน ก่อนถึงกำหนดนัดประชุม

๑๙.๒.๘.๒ ในการประชุมคณะกรรมการบริหารสมาคมจะต้องมีกรรมการบริหารสมาคมเข้าร่วมประชุมไม่น้อยกว่าหนึ่งในสามหรืออย่างน้อยหกคนของคณะกรรมการบริหารสมาคมทั้งหมด กรรมการบริหารมีสิทธิส่งผู้แทนซึ่งเป็นคนพิการประเภทเดียวกันเข้าร่วมประชุมได้ โดยมีหนังสือมอบอำนาจแสดงต่อที่ประชุม

 ๑๙.๒.๘.๓ การประชุมคณะกรรมการบริหารสมาคม ถ้านายกสมาคมและอุปนายกสมาคมไม่อยู่หรือไม่สามารถปฏิบัติหน้าที่ได้ ให้กรรมการบริหารสมาคมเลือกตั้งกรรมการบริหารสมาคมคนใดคนหนึ่งให้ทำหน้าที่เป็นประธานในการประชุมคราวนั้น

 ๑๙.๒.๙ ให้คณะกรรมการบริหารสมาคมมีอำนาจหน้าที่ตามระเบียบบริหารกิจการสมาคมสภาคนพิการทุกประเภทแห่งประเทศไทยด้วย

๑๙.๒.๑๐ ดำเนินการอื่นใดให้เป็นไปตามวัตถุประสงค์หรือข้อบังคับของสมาคม

 ข้อ ๒๐ กรรมการอาจพ้นจากตำแหน่งซึ่งมิใช่เป็นการพ้นจากตำแหน่งตามวาระก็ด้วยเหตุผลดังต่อไปนี้

๒๐.๑ ตาย

 ๒๐.๒ ลาออก

 ๒๐.๓ ขาดการประชุมคณะกรรมการติดต่อกันเกินกว่า ๓ ครั้ง โดยไม่มีเหตุอันสมควร และคณะกรรมการมีมติให้ออก

ข้อ ๒๑ กรรมการคนใดที่ประสงค์จะลาออกจากการเป็นกรรมการให้ยื่นใบลาออกต่อนายกสมาคม และให้นายกสมาคมนำเสนอต่อคณะกรรมการที่กรรมการผู้นั้นสังกัดเพื่อพิจารณาการลาออก กรรมการที่ลาออกจะพ้นจากตำแหน่งนับตั้งแต่วันที่คณะกรรมการนั้นได้ลงมติอนุมัติการลาออก

 หากตำแหน่งนายกสมาคมว่างลงไม่ว่ากรณีใดๆ ให้อุปนายกสมาคมคนที่ ๑ หรือลำดับถัดไป รักษาการไปจนกว่าจะมีการเลือกตั้งนายกสมาคมในการประชุมใหญ่สามัญประจำปีครั้งต่อไป

##### หมวด ๔ การประชุมใหญ่ของสมาคม

 ข้อ ๒๒ การประชุมใหญ่ของสมาคม มี ๒ ชนิด คือ

 ๒๒.๑ การประชุมใหญ่สามัญประจำปี

 ๒๒.๒ การประชุมใหญ่วิสามัญ

 ข้อ ๒๓ คณะกรรมการบริหารสมาคมจะต้องจัดให้มีการประชุมใหญ่สามัญประจำปีทุกปี ภายใน ๑๕๐ วัน นับถัดจากวันสิ้นสุดการทำบัญชีงบดุลตามข้อ ๓๓ การกำหนดวันประชุมใหญ่สามัญประจำปี ให้คณะกรรมการบริหารสมาคมเป็นผู้กำหนดและระเบียบวาระการประชุมต้องมีอย่างน้อย ดังต่อไปนี้

 ๒๓.๑ คณะกรรมการบริหารสมาคมแถลงถึงผลงานของปีผ่านมา

 ๒๓.๒ เสนอบัญชีรายรับ รายจ่าย บัญชีทรัพย์สิน และบัญชีงบดุลของปีที่ผ่านมาเพื่อให้ ที่ประชุมใหญ่รับรอง

 ๒๓.๓ เลือกตั้งผู้สอบบัญชีของสมาคม

 ๒๓.๔ เรื่องอื่นๆ ถ้ามี

###### ข้อ ๒๔ การประชุมใหญ่วิสามัญอาจมีขึ้นได้ก็ด้วยเหตุที่กรรมการบริหารสมาคม จำนวน ๓ ใน ๔ ของกรรมการบริหารทั้งหมด หรือเกิดจากการเข้าชื่อของสมาชิกจำนวน ๑ ใน ๓ ของจำนวนสมาชิกสามัญทั้งหมด ร้องขอให้คณะกรรมการบริหารสมาคม จัดให้มีการประชุมใหญ่วิสามัญขึ้น คณะกรรมการบริหารสมาคมจะต้องจัดการประชุมใหญ่วิสามัญ ภายใน ๓๐ วัน นับตั้งแต่วันที่ได้รับหนังสือร้องขอจากกรรมการบริหารสมาคมหรือสมาชิก

 ข้อ ๒๕ การแจ้งกำหนดการประชุมใหญ่สามัญประจำปีและการประชุมใหญ่วิสามัญ ให้เลขาธิการสมาคมเป็นผู้แจ้ง โดยทำเป็นหนังสือระบุวัน เวลา สถานที่ และวาระการประชุมให้ชัดแจ้งการแจ้งกำหนดการประชุม ให้ทำล่วงหน้าไม่น้อยกว่า ๗ วัน ก่อนถึงกำหนดการประชุม

 ข้อ ๒๖ ในการประชุมใหญ่จะต้องมีสมาชิกสามัญเข้าประชุมไม่น้อยกว่า ๑ ใน ๕ หรือ ๕๐ คน จึงจะถือว่าครบองค์ประชุม

 ข้อ ๒๗ การลงมติในที่ประชุมใหญ่ โดยทั่วไปให้ถือเสียงข้างมากเป็นเกณฑ์ เว้นแต่ข้อบังคับ จะกำหนดเป็นอย่างอื่น และถ้าคะแนนเสียงในการลงมติเท่ากันให้ประธานในที่ประชุมเป็นผู้ชี้ขาด

 ข้อ ๒๘ ในการประชุมใหญ่ ถ้านายกสมาคมไม่อยู่ หรือไม่สามารถปฏิบัติหน้าที่ได้ให้ที่ประชุมเลือกตั้ง

อุปนายกสมาคมคนใดคนหนึ่งที่อยู่ในที่ประชุมให้ทำหน้าที่เป็นประธานในการประชุมคราวนั้น

##### หมวด ๕ การเงิน และทรัพย์สิน

 ข้อ ๒๙ การเงินและทรัพย์สินทั้งหมดของสมาคมให้อยู่ในความรับผิดชอบของคณะกรรมการบริหารสมาคม

 ข้อ ๓๐ เงินสดของสมาคม ให้นำฝากไว้ในธนาคารใดธนาคารหนึ่งที่คณะกรรมการบริหารสมาคมเห็นสมควร โดยฝากไว้ในนามของสมาคมหรือซื้อเป็นพันธบัตรของรัฐบาล หรือตั๋วสัญญาใช้เงินของสถาบันการเงินที่คณะกรรมการบริหารสมาคมเห็นสมควร เหรัญญิกสมาคมมีสิทธิเก็บรักษาเงินสดหมุนเวียนในมือไม่เกิน ๕๐,๐๐๐ บาท (ห้าหมื่นบาทถ้วน)

 ข้อ ๓๑ การลงนามสั่งจ่ายเช็ค หรือตั๋วเงินของสมาคม จะต้องมีลายมือชื่อของนายกสมาคม เลขาธิการสมาคม เหรัญญิกสมาคม หรือ ๒ ใน ๓ จึงจะใช้ได้ และการสั่งจ่ายครั้งหนึ่งๆ จะต้องไม่เกิน ๑๐๐,๐๐๐ บาท (หนึ่งแสนบาทถ้วน) ยกเว้นจะได้รับอนุมัติจากที่ประชุมคณะกรรมการบริหารสมาคม

 ข้อ ๓๒ การรับจ่ายเงินของสมาคมทุกครั้ง จะต้องมีหลักฐานเป็นใบเสร็จรับเงินเมื่อรับเงินและใบสำคัญคู่จ่ายเมื่อจ่าย ซึ่งเอกสารการจ่ายเงินนี้ต้องทำเป็นแบบฟอร์มของสมาคมและมีสำเนาเก็บไว้เป็นหลักฐานให้ผู้สอบบัญชีตรวจสอบได้

 ข้อ ๓๓ ให้เหรัญญิกสมาคมจัดทำบัญชีการเงินและทรัพย์สินของสมาคมให้ถูกต้องตามหลักวิชาการบัญชีสามารถให้สมาชิกตรวจสอบได้เสมอในเวลาทำงาน และจะต้องทำงบดุลประจำปีสิ้นสุดเพียงวันที่ ๓๐ กันยายน ของทุกปีให้เสร็จสิ้นสุดก่อนกำหนดการประชุมใหญ่สามัญประจำปีเพื่อให้ผู้สอบบัญชีสามารถตรวจสอบและรับรองงบดุลได้

 ข้อ ๓๔ ผู้สอบบัญชีที่ได้รับการแต่งตั้งจากที่ประชุมใหญ่จะต้องเป็นผู้สอบบัญชีที่ได้รับอนุญาตและจะต้องไม่เป็นกรรมการหรือเจ้าหน้าที่ของสมาคม

ข้อ ๓๕ ผู้สอบบัญชีมีอำนาจเข้าตรวจสอบบัญชีและบรรดาเอกสารที่เกี่ยวข้องกับการเงินของสมาคม มีสิทธิสอบถามกรรมการ ตลอดจนเจ้าหน้าที่ของสมาคมทุกคนที่มีส่วนเกี่ยวข้องกับการบัญชี การเงิน และเอกสารเช่นว่านั้น

**หมวด ๖ การแก้ไขเพิ่มเติมข้อบังคับ และการเลิกสมาคม**

 ข้อ ๓๖ ข้อบังคับของสมาคมนี้จะแก้ไขเพิ่มเติมได้ก็โดยมติของที่ประชุมใหญ่เท่านั้น มตินี้จะต้องได้คะแนนเสียงไม่น้อยกว่า ๒ ใน ๓ ของสมาชิกสามัญที่เข้าประชุมทั้งหมด ข้อบังคับที่ได้แก้ไขเพิ่มเติมนี้จะมีผลใช้บังคับก็ต่อเมื่อได้รับอนุญาตให้จดทะเบียนจากทางราชการแล้ว

 ข้อ ๓๗ สมาคมจะเลิกได้ก็แต่โดยมติของที่ประชุมใหญ่ หรือเพราะเหตุผลทางกฎหมาย มติของที่ประชุมใหญ่ในการเลิกสมาคมนี้ต้องได้คะแนนเสียงไม่น้อยกว่า ๓ ใน ๔ ของสมาชิกสามัญ ที่เข้าร่วมประชุม

 ข้อ ๓๘ เมื่อสมาคมเลิกลง ไม่ว่าด้วยเหตุใดๆ ก็ดี ให้มีการชำระบัญชีตามกฎหมาย บรรดาทรัพย์สินของสมาคมที่เหลือจากการหักหนี้สินให้โอนให้แก่สมาชิกสามัญถาวร องค์การละเท่าๆ กัน

\*\*\*\*\*\*\*\*\*\*\*\*\*\*\*\*\*\*\*\*\*\*

หมายเหตุ : แก้ไขตามมติที่ประชุมใหญ่สามัญประจำปี ๒๕๔๑ วันที่ ๑๒ เมษายน ๒๕๔๒

 ณ โรงเรียนพิบูลประชาสรรค์

 : แก้ไขตามมติที่ประชุมใหญ่สามัญประจำปี ๒๕๕๑ วันที่ ๒๖ เมษายน ๒๕๕๒

 ณ โรงแรมบุญสยาม จังหวัดกระบี่

 : แก้ไขตามมติที่ประชุมใหญ่สามัญประจำปี ๒๕๕๒ วันที่ ๖ เมษายน ๒๕๕๓

 : แก้ไขตามมติที่ประชุมใหญ่สามัญประจำปี ๒๕๕๔ วันที่ ๒๐ เมษายน ๒๕๕๔

 : แก้ไขตามมติที่ประชุมใหญ่สามัญประจำปี ๒๕๕๖ วันที่ ๗ เมษายน ๒๕๕๗

 : แก้ไขตามมติที่ประชุมใหญ่สามัญประจำปี ๒๕๕๗ วันที่ ๘ มีนาคม ๒๕๕๘ ณ จังหวัดเลย

 : แก้ไขตามมติที่ประชุมใหญ่สามัญประจำปี ๒๕๕๙ วันที่ ๕ มีนาคม ๒๕๖๐ ณ จังหวัดระนอง

 : แก้ไขตามมติที่ประชุมใหญ่สามัญประจำปี ๒๕๖๔ วันที่ ๑๔ สิงหาคม ๒๕๖๕ ณ กรุงเทพฯ

( นายชูศักดิ์ จันทยานนท์ )

นายกสมาคมสภาคนพิการทุกประเภทแห่งประเทศไทย